Document ID: 32004D0101

Απόφαση της Επιτροπής
της 6ης Ιανουαρίου 2004
για την τροποποίηση του παραρτήματος Δ της οδηγίας 88/407/ΕΟΚ του Συμβουλίου όσον αφορά τα υγειονομικά πιστοποιητικά που εφαρμόζονται στο ενδοκοινοτικό εμπόριο και στις εισαγωγές σπέρματος βοοειδών
[κοινοποιηθείσα υπό τον αριθμό Ε(2003) 5307]
(Κείμενο που παρουσιάζει ενδιαφέρον για τον ΕΟΧ)
(2004/101/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 88/407/EOK του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών(1), και ιδίως το άρθρο 17,
Εκτιμώντας τα ακόλουθα:
(1) Η οδηγία 2003/43/ΕΚ του Συμβουλίου για την τροποποίηση της οδηγίας 88/407/EOK προβλέπει ότι από την 1η Ιανουαρίου 2005 το σπέρμα βοοειδών θα πρέπει να συλλέγεται, να υφίσταται επεξεργασία και να αποθηκεύεται σύμφωνα με τις νέες διατάξεις που εισήγαγε η οδηγία 2003/43/EK προκειμένου να είναι επιλέξιμο για το ενδοκοινοτικό εμπόριο.
(2) Ωστόσο, είναι σκόπιμο να επιτραπεί η συνέχιση της εμπορίας αποθεμάτων σπέρματος βοοειδών σύμφωνα με τις διατάξεις της οδηγίας 88/407/EOK πριν από την τροποποίηση που εισήγαγε η οδηγία 2003/43/EK.
(3) Ως εκ τούτου, το άρθρο 2 παράγραφος 2 της οδηγίας 2003/43/EΚ προβλέπει ότι:
- έως τις 31 Δεκεμβρίου 2004, τα κράτη μέλη επιτρέπουν το ενδοκοινοτικό εμπόριο και τις εισαγωγές σπέρματος βοοειδών το οποίο έχει συλλεχθεί, υποστεί επεξεργασία και αποθηκευτεί πριν από τις 31 Δεκεμβρίου 2004 και το οποίο συνοδεύεται από πιστοποιητικό σύμφωνα με τα υποδείγματα που προβλέπονταν πριν από τις τροποποιήσεις που εισήγαγε η οδηγία 2003/43/ΕΚ,
- μετά την ημερομηνία αυτή, τα κράτη μέλη δεν επιτρέπουν το ενδοκοινοτικό εμπόριο και τις εισαγωγές σπέρματος βοοειδών που είναι σύμφωνο με τις παλαιές διατάξεις εκτός εάν έχει συλλεχθεί, υποστεί επεξεργασία και αποθηκευτεί πριν από τις 31 Δεκεμβρίου 2004. Ωστόσο το υπόδειγμα πιστοποιητικού που εφαρμόζεται στο ενδοκοινοτικό εμπόριο που πραγματοποιείται μετά την ημερομηνία αυτή έχει παραλειφθεί.
(4) Συνεπώς, είναι αναγκαίο να προβλεφθούν υποδείγματα πιστοποιητικών για το εμπόριο και τις εισαγωγές σπέρματος βοοειδών που έχει συλλεχθεί, υποστεί επεξεργασία και αποθηκευτεί πριν από τις 31 Δεκεμβρίου 2004, τα οποία πραγματοποιούνται από την 1η Ιανουαρίου 2005. Ωστόσο, σύμφωνα με το άρθρο 11 παράγραφος 2 της οδηγίας, τα τρέχοντα υποδείγματα πιστοποιητικών για τις εισαγωγές πρέπει να ενημερωθούν σε ξεχωριστή πράξη.
(5) Όσον αφορά το ενδοκοινοτικό εμπόριο και για λόγους σαφήνειας, είναι αναγκαίο να τροποποιηθεί το παράρτημα Δ της οδηγίας 88/407/ΕΟΚ προκειμένου να διευκρινιστούν τα δύο διαφορετικά υποδείγματα πιστοποιητικών που εφαρμόζονται στο ενδοκοινοτικό εμπόριο σπέρματος βοοειδών σύμφωνα με τις παλαιές ή τις νέες διατάξεις της εν λόγω οδηγίας.
(6) Μολονότι το εμπόριο αποθεμάτων σπέρματος που συλλέχθηκε πριν από τις 31 Δεκεμβρίου 2004 πρέπει να έχει μεταβατικό χαρακτήρα και να παύσει σταδιακά, καθιστώντας έτσι το αντίστοιχο υπόδειγμα πιστοποιητικού άνευ αντικειμένου, οι δυνατότητες αποθεματοποίησης του εν λόγω προϊόντος επί μακρόν δεν επιτρέπουν προς το παρόν να οριστεί ημερομηνία για την κατάργησή του.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα Δ της οδηγίας 88/407/ΕΟΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιανουαρίου 2005.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 6 Ιανουαρίου 2004.

Labels: 0
3
6